**UNIVERZITET CRNE GORE**

**FAKULTET POLITIČKIH NAUKA**

**SOCIJALNA POLITIKA I SOCIJALNI RAD**

PREDMET: GRUPNI SOCIJALNI RAD

SEMINARSKI RAD

**TERAPIJSKI ASPEKTI GRUPE**

**Mentor: Studenti:**

dr Mehmed Đečević Konjević Jelena 18/ 63

 Orahovac Elma 18/85

 Baltić Stefana 18/ 116

 Mugoša Milica 18/161

Podgorica, april 2020.

**SADRŽAJ:**

[UVOD 3](#_Toc36940222)

[1.OSNOVE GRUPNOG RADA 4](#_Toc36940223)

[1.1 GRUPNA STRUKTURA 5](#_Toc36940224)

[1.2 GRUPNI PROCES I SADRŽAJ 6](#_Toc36940225)

[1.3 VOĐA ILI TERAPEUT 6](#_Toc36940226)

[2.GRUPE OSNOVNIH PRETPOSTAVKI I RADNA GRUPA 7](#_Toc36940227)

[2.1 GRUPE OSNOVNIH PRETPOSTAVKI 8](#_Toc36940228)

[2.2 RADNA GRUPA 9](#_Toc36940229)

[3.TERAPIJSKO VOĐENJE GRUPE 10](#_Toc36940230)

[3.1 OBAVEZA I ODGOVORNOST 11](#_Toc36940231)

[3.2 SOCIJALNO ZNAČENJE ULOGA 12](#_Toc36940232)

[3.3 ZNANJE I VJEŠTINA 13](#_Toc36940233)

[3.4 OPAŽANJE, PROCJENE I DONOŠENJE ODLUKE 14](#_Toc36940234)

[3.5 POZNAVANJE ČLANOVA 14](#_Toc36940235)

[3.6 UTVRĐIVANJE RAZLIKE I SLIČNOST 15](#_Toc36940236)

[3.7 UTVRĐIVANJE GRANICA IZMEĐU POJEDINACA ČLANOVA GRUPE,GRUPE I SPOLJAŠNJE REALNOSTI, KAO I UTVRĐIVANJE REALNOSTI SAME GRUPE 15](#_Toc36940237)

[3.8 ODREĐENOST SOPSTVENOG DJELOVANJA I PRETPOSTVKA MIJENJANJA U SAMOJ GRUPI 16](#_Toc36940238)

[3.9 OPSEG IZBORA I SLOBODE IZBORA POSTUPAKA 16](#_Toc36940239)

[3.10 SVIJEST O CILJEVIMA 17](#_Toc36940240)

[ZAKLJUČAK 18](#_Toc36940241)

[LITERATURA 19](#_Toc36940242)

# UVOD

U ovom radu bavićemo se temom „Terapijski aspekti grupe“. Rad čine više cijelina . U prvom dijelu izložićemo osnove grupnog rada, i opisaćemo šta je zapravo grupna struktura i grupni proces i sadržaj, kao i napraviti distinkciju ovih pojmova.

Osim ovih pojmova u radu se osvrćemo na uticaj vođe kao i njegovu ulogu tokom grupnog procesa. Pored navedenog, grupa osnovnih pretpostavki i radna grupa, primarno i sekundarno mišljenje, predstavljaju pitanja kojima smo se bavili.

 Drugi dio rada odnosi se na terapijsko vođenje slučaja. Bavićemo se kako ličnim sposobnostima vođe odnosno terapeuta tako i koliko je značajan proces učenja. U nastavku opisujemo koji sve sadržaji u grupnom procesu određuju aktivnosti vođe.

# 1.OSNOVE GRUPNOG RADA

Savremene socio-antropološke nauke kroz grupni rad, a posebno psihijatrija tokom psihoterapijske prakse, istražuje djelovanje grupnih procesa u ljudskim skupinama i nastoje da prikažu njihovu jedinstvenu prirodu.

Psihijatrija teži da poboljša razumijevanje životnih situacija njihovim svođenjem na uzroke koji su stalno prisutni tokom djelovanja pomenutih procesa. U protekle dvije decenije i kod nas dolazi do širenja grupnih aktivnosti i njihove primjene naročito u psihijatriji, a sve češće i u obrazovnim institucijama, radnim organizacijama i drugim vidovima socijalnog rada i to sa različitim uzrastima. Ako zamislimo situaciju u kojoj bi sa relativne udaljenosti mogli da posmatramo odvijanje svakodnevnih aktivnosti u ljudskoj zajednici, pretpostavka je da bismo uočili različita kretanja većih ili manjih skupina koje sačinjavaju strukturisani objekti. Fenomenološki to bi djelovalo kao prikupljanje ili rasipanje, kao premještanje pokretljivih čestica unutar gomila ili rojeva, nešto češće tokom dana.[[1]](#footnote-1)

Dužim posmatranjem mogle bi se zapaziti izvjesne zakonomjernosti u dinamici njihovog kretanja. Međutim, lako se da utvrditi da se tu radi o spontanim okupljanjima aktivnih ljudi u datom okruženju, sa više ili manje sličnim ciljevima tokom dužih i kraćih vremenskih perioda. Iz ovoga slijede neke pretpostavke i zaključci.

Prije svega, i bez razumijevanja onih koji su upleteni, procesi u nekoj grupnoj situaciji i dalje će se odvijati. To znači da je svako socijalno ponašanje čak i ono koje se dešava izdvojeno od ostalih ljudi, u osnovi usmjereno ka grupi. Ono, dakle, može u odnosu na znanje, biti skučeno ponašanje ili pak široka komunikacija. Polazeći od pretpostavke da sama bliskost ne čini grupu, jer ona je prije tjelesna neposrednost, pozabavićemo se strukturom, procesom, sadržajem i vođom odnosno terapeutom - sa četiri osnovne psihološko-socio-kulturološke odrednice grupe kao životne sredine.

## 1.1 GRUPNA STRUKTURA

Struktura grupe podrazumijeva vremensko-prostorni obrazac kada je, gdje i ko u određenom socijalnom sklopu prema veličini, bliskosti, učestalosti i trajanju u međusobnom odnosu. Grupnu strukturu možemo posmatrati kao procese u dinamičkom odnosu. Oni se odvijaju u zavisnosti od načina grupnog funkcionisanja koji se zasniva na:

1. Vrijednosti učesnika ili članova grupe

2. Vrijednostima same grupe

3. Kvalitetu njenih interakcija sa drugim grupama i zajednicom

4. Vrsti postavljenih zadataka

5. Psihološkoj strukturi

Sama grupa ima jedini cilj, a to je **samoukidanje** koje, prije svega, zavisi od njene veličine i kohezivnosti. Unutrašnja struktura je uvijek solidnija ako se čuva grupna tajna.

Grupe su strukturisane na osnovu:

* ličnih i emocionalnih veza
* položaja u sistemu komunikacije
* stepenu moći pojedinih članova.

Grupe postoje radi ostvarenja određenih zajedničkih ciljeva članova grupe. Radeći na ostvarivanju tih ciljeva, članovi grupe su u međusobnom kontaktu, međusobno sarađuju. Aktivnosti jednih dopunjavaju se aktivnostima drugih i više ili manje uzajamno zavise.[[2]](#footnote-2)

## 1.2 GRUPNI PROCES I SADRŽAJ

Prvenstveni interes i glavni predmet psihološkog izučavanja grupe jesu upravo grupni procesi. Grupu čine ljudi, a različite njihove aktivnosti predstavljaju ono što nazivamo funkcionisanjem grupe. Za psihološki pristup izučavanja grupe prvenstveno je važan upravo dinamički aspekt grupe: aktivnosti članova grupe, procesi koji se odvijaju u grupi i promjene koje usljed aktivnosti članova nastaju.[[3]](#footnote-3) Grupna struktura se uvijek aktivira procesom koji započinje najprostijim jedinicama socijalnog akta, kao što su pokreti ili migovi ili pak osmjeh. Ovi začeci primjetljivog ponašanja traju sve dotle dok im aktivirana osoba daje subjektivno značenje. U trenutku kada oni postanu poruku ili obavještenja za drugoga, odnosno razmjena između pojedinih djelova strukture, nastaje sadržaj koji kroz saopštenja osigurava povezanost, sklad i stalnost unutar grupe. Novi doživljaji, različita ponašanja, opažanja i razumijevanja su unijeti izvana u grupu i stvarani unutar grupe da bi se koristili izvan nje. Ovo prije svega iz razloga što ponašanje iz prošlosti na neki način sužava naše sposobnosti jasnog viđenja suštine. Grupni proces i sadržaj osiguravaju pripadanje i minimum funkcionisanja po ljudskim pravilima ponašanja.

## 1.3 VOĐA ILI TERAPEUT

Širenje razumljivih sadržaja zavisi ne samo od učesnika, već naročito od grupnog terapeuta ili vođe i njegovih sposobnosti za prevazilaženje dihotomija ,,direktivno/nedirektivno", i ,,ka vođi usmjereno/na grupu usmjereno". Ono što vođa ili terapeut, kao **,,katalizator"** ili **,,učesnik** **i** **posmatrač"**, izabere da istakne i upotrijebi ne mora da otkloni posledice koje su nastale zbog zanemarivanja drugih članova ili grupnih naboja, ali može da umanji snagu njihovih uticaja. On mora da posjeduje sposobnost uvida da je njegov položaj, prije svega, uloga **,,najboljeg među jednakima"**. To podrazumijeva težnju da od grupnih aktivnosti podrži prije svega tzv. radnu grupu. Među članovima mora da podstiče komunikaciju sa spoljašnjim svijetom kroz zadovoljavanje potreba iz realiteta. Psihološki, to znači više govora, a manje emocionalnosti. Svakako nemaju svi pojedinci uslove za uspješno rukovođenje grupom, ali je sigurno da i mnogi od onih koji ne rukovode posjeduju osobine koje bi ih učinile uspješnim rukovodiocima kad bi im se rukovođenje povjerilo. Da je tako, potvrđuje i uspjeh u podučavanju u rukovođenju.[[4]](#footnote-4) Svoju vještinu vođenja mora da ispoljava kroz autentičnost koja se ogleda u raznovrsnosti i neočekivanim samopromjenama. Iz ovoga se naziru njegove tri moguće osnovne greške u procesu vođenja:

* **ćutanje** čime podstiče primarne, nesvjesne procese koji oblikuju autistično ponašanje članova grupe;
* **pretjerano ispoljavanje pozitivnih emocija prema nekom od članova** te stvaranje miljenika i privilegovanih unutar grupe;
* **lažna demokratičnost** koja ga pretvara u člana bez odgovornosti

Završetak grupnog života nastaje po odluci terapeuta i uvijek je emocionalan doživljaj. Grupa počinje kao ,,jutro prošlosti" ali se završava sa nadom u vrijeme koje nastupa. Tokom grupnog trajanja, težnja je da se članovi među sobom i u odnosu na terapeuta ili vođu, **dožive kao ljudi.** Dakle, grupni život je pravi odraz ili slika prolaznosti, od djetinjstva preko adolescencije do zrelog doba.

# 2.GRUPE OSNOVNIH PRETPOSTAVKI I RADNA GRUPA

Dinamika u odnosima među članovima grupe se mijenja u zavisnosti od prisustva ili odsustva lidera i mogućih uloga pojedinih članova. Prije svega, mislimo na buntovnike, miljenike, demagoge, singltone, bjegunce i druge. Slobodno se može reći da je naročit trag u svojoj oblasti ostavio značajni engleski psihoanalitičar W.R. Bijon. Učestvovao je aktivno u brojnim grupama pa je vremenom pokušao da kroz tekstove, koji su prevedeni i kod nas 80-ih godina, objasni svoje ,,teorije" pretpostavke o dinamici grupnog rada. Njegova istraživanja nastala su, prije svega, na osnovu ličnog posmatranja događanja iz ugla jednog od članova ili pak, vođe.

I prije Bijona, u ljudskom funkcionisanju postoje dva tipa mišljenja koja se prožimaju:

* **primarno mišljenje** podrazumijeva mentalne procese koji su u izravnom odnosu sa funkcijama nagonskog u ličnosti i osobinama nesvjesne mentalne aktivnosti
* **sekundarno mišljenje** podrazumijeva procese koji su u direktnoj zavisnosti od ega i sa osobinama svjesnih i presvjesnih mentalnih aktivnosti.

Međutim, i prvi značajni podaci koje je Bijon objavio odnosili su se na jasno uočljive podgrupe koje su među članovima bile orijentisane na **traženje vođe**. U njima dominiraju primarni procesi mišljenja. Tvrdio je da postoje dvije dimenzije svake grupe. Prvu, već pomenutu dimenziju nazvao je **grupama osnovnih pretpostavki.** Drugo grupno stanje, u kome su članovi motivisani željom za znanjem, sticanjem uvida i razumijevanjem, Bijon je nazvao **radna grupa.**

## 2.1 GRUPE OSNOVNIH PRETPOSTAVKI

Odnos između pomenutih **primarnih** i **sekundarnih** procesa zavisi od zrelosti i sigurnosti pojedinca. Kod zdravih i sigurnih odraslih ličnosti ovi procesi su integrisani i usklađeni. Takve osobe osjećaju se prisebno i u svojim fantazijama i u okolnom svijetu. Većina članova grupe ispoljavaće i primarno i sekundarno mišljenje tokom prikazanih obrazaca ponašanja. Prosječno uobičajeno ponašanje i moralnost u skladu sa socio-kulturološkim osobinama sredine, dovoljni su pokazatelji zrele ljudske komunikacije.

Sve tri vrste grupa osnovnih pretpostavki Bion je opisao kao odbranu protiv primitivnih napetosti koje grupa podstiče u članovima. Prema njemu tri sadržajna cilja osnovnih pretpostavki su: **„zavisnost“**, **„sparivanje“** i **„borba - bjekstvo“**. Grupa uvijek traži vođu, spoljašnji obrazac koji je dominirao i čuvao joj homogenost i kohezivnost. Taj je obrazac označen kao grupa zavisnosti. Takva grupa ponaša se kao da su članovi bespomoćni i ništa ne znaju. Onda vođa mora biti svemoćan i izvor grupnog opstanka. Grupa sparivanja može imati aktuelno ili duboko simbolično značenje. Takva grupa čeka kao da će ona stvoriti izbavitelja odnosno spasioca koji će riješiti njene probleme.

Podgrupa „borba-bjekstvo“ predstavlja reakciju grupe koja se susreće sa prijetnjom sa kojom se sukobljava ili povlači. Ovaj neposredan pritisak na akciju ili ka impulsivnom djelovanju može imati za posljedicu grupno ponašanje po tipu „razumne mase“. Grupe osnovnih pretpostavki zajedničke su svim grupno-teorijskim iskustvima. One određuju istaknute emocije i prirodu međuodnosa u grupi u datom vremenu. U grupu „zavisnosti“ ispoljavaju se emocije krivice i depresije. Ogledaju se u željama i ponašanju članova grupe koji traže vođu radi sigurnosti.

Grupa „sparivanja“ je ona u kojoj emocije nade i seksualnosti obilježavaju teme u trenutnim međuodnosima. U grupi „borba-bjektvo“ mržnja i ljutnja odrešuju unutrašnje međuodnose što za posljedicu može imati krajnje neprijateljstvo ili fobično napuštanje grupe.

Prateći dimanimku „grupa osnovnih pretpostavki“ možemo slobodno zaključiti da grupa predstavlja složeni generator pritisaka i odbacivanja, mržnje i ljubavi, agresije i pasivnosti, hladnoće i topline. Svi od ovih različitih emocionalnih pravaca oblikovani od strane racionalnog vođe, imaju za cilj ojačanje kohezivnosti grupe.

## 2.2 RADNA GRUPA

Procesi radne grupe su oni u kojima je cilj ili svrha prepoznata, zadatak određen, a grupna struktura olakšava njegovo izvršenje. Radne grupe usmjerene su na sekundarne procese funkcionisanja koji vode komunikaciju sa spoljašnjim objektima.

U praksi, razvoj radnih grupa, mnogo je teži nego što se teorijski pretpostavlja. Vođa treba da olakša razvoj grupe koja radi na svojim problemima, uz svijest o tome da svaki pokušaj biva stalno ometen pojavom grupa osnovnih pretpostavki.

U zavisnosti od nivoa vođine sposobnosti da oblikuje emocionalne pravce u nastanku grupe i sprovođenja normi, ciljeva, kohezivnosti i strukturisanja energetskih naboja, zatim od igranja uloga pojedinih članova, možemo očekivati manje ili više dobru terapijsku grupu. Moglo bi se zaključiti da radna grupa prevashodno zavisi od nivoa sposobnosti terapeuta ili vođe.

# 3.TERAPIJSKO VOĐENJE GRUPE

Proces socijalizacije započinje napuštanjem primarne porodične grupe što se dešava sa različitim uzrastima. Preuzimanjem odgovornosti nad sopstvenim ponašanjem zavisiće od kvaliteta uspostavljenih odnosa sa roditeljima. Roditeljstvo zavisi od nasljeđa i učenjem uspostavljenih obrazaca ponašanja od prethodnih generacija i saodnošenja tokom procesa sazrijevanja. Roditeljska uloga koja proističe iz primarne porodične grupe obavezuje na zaštitu, posebno u ranom djetinjstvu i usmjeravanje tokom socijalizacije djeteta. U poređenju sa ostalim socijalnim ulogama najbliže su im učiteljske, ljekarske, psihoterapijske i uopšte uzev one uloge koje imaju pomažuće profesije. S tom razlikom da roditelji ne mogu objektivno sagledati unutrašnje i spoljašnje potrebe djece jer emocijama ometeni, ne posjeduju dovoljno prilagodljivu, dramatičnu sposobnost mijenjanja. Terapijska vještina kreće se od one gdje terapeut posjeduje totalnu harizmu skoro kao guru, kada djeluje kao tumač stvarnosti i „sabirni“ centar emocionalnih naboja, pa sve do terapeuta koji djeluje kao dirigent odnosno vođa.[[5]](#footnote-5) Svako sa roditeljskim iskustvom, ili onaj koji poznaje roditeljske uloge, može biti terapeut. Mnogi praktičari među njima psihijatri, psiholozi i socijalni radnici posmatraju terapijsku grupu kao socijalni sistem i odnose se prema članovima grupe u skladu sa sociološkim, filozofskim i teološkim sistemom mišljenja. Drugim riječima takav način spoznaje sopstvene uloge olakšava razumijevanje problema koji navode pacijenti kada tumače svoje uloge i govore o socijalnim napetostima, pritiscima, nerazumijevanju, sukobima, zbog nekorektnih odnosa i tome slično. Ako se radi o ulogama onda nije dovoljna samo harizma, ili ponavljanje roditeljskih, odnosno obrazaca osoba značajnih iz djetinjstva, već se upliće i ***proces učenja***, u početku jednostavno imitacijom što podrazumijeva učenje ponašanja. Uspiješno vođenje terapijske grupe je složeniji proces i predstavlja posredovanje, sticanje i korišćenje određenih sadržaja i sposobnosti koje treba razumijeti, oblikovati, obogatiti i primjenjivati u različitim fazama grupnog procesa. Dobar terapeut ne smije doživi iznenađenje već mora sve da očekuje.

 U terapijskom procesu usmjeravanje sebe prema grupi i djelovanjem na grupu sledeći sadržaji određuju aktivnost vođe terapijske grupe:

1. Obaveze i odgovornost;
2. Socijalno značenje uloga;
3. Znanje i vještina;
4. Opažanje, procjene i donošenje odluke;
5. Poznavanje članova;
6. Utvrđivanje razlike i sličnosti
7. Utvrđivanje granica između pojedinaca članova grupe, grupe i spoljašnje realnosti kao i utvrđivanje realnosti same grupe
8. Određenost sopstvenog djelovanja i pretpostavka mijenjanja u samoj grupi
9. Opseg izbora i sloboda izbora postupka
10. Svijest o ciljevima [[6]](#footnote-6).

U daljem dijelu rada opisaćemo navedene sadržaje pojedinačno i reći kakav uticaj oni imaju na aktivnosti koje vođa sprovodi.

## 3.1 OBAVEZA I ODGOVORNOST

Ovi pojmovi se prepliću, jedan drugog dopunjavaju, proističu iz činjenice da čovjek ima obavezu da koristi, troši, primjenjuje i usavršava svoje funkcije. Ako radi iz odgovornosti onda možda obogaćuje ličnost. Odgovornost vođe prema grupi i njenim članovima proizilazi iz obaveze ili dužnosti da učini sve što može i na što bolji način koristeći grupu radi olakšanja članovima. Njegova odgovornost u grupi sastoji se u tome da bude jadno određen prema ciljevima, pažljiv prema događajima i spreman da preduhitri štetne posledice. Pri tom vođa se razlikuje od ostalih učesnika. U odnosu na članove njegov položaj zavisi od bliskosti i udaljenosti, širine samootkrivanja i nivoa aktivnog učešća. Sve ovo integriše se u vođinu terapeutsku moć iz čega proizilazi da je obavezan na prilagođavanje zarad povoljnijeg položaja u odnosu na grupu. Jer samo tako može da upotrijebi sopstvenu moć i ostvari prava i odgovornost. Komplet terapeuta u kome dominiraju i želja i volja da bude vođa upravo proističe iz odnosa prava i privilegija. Nasuprot tome stoje obaveza i odgovornost. Treba podvući da moguće zadovoljstvo i uživanje koje vođenje čini prijatnim nije uvijek terapijsko jer odnosi među ljudima, dakle, stvarnost, traže i odgovornost i razum nasuprot uživanju i osjećanjima.

## 3.2 SOCIJALNO ZNAČENJE ULOGA

Socijalno ponašanje se stiče. Ono ne postoji na rođenju, već se razvija socijalizacijom. Rana bespomoćnost, bezazleno djetinjstvo, promjenjivo odraslo doba smjenjuju se tokom života. Svaki obrazac posljedica socijalnih relacija uočava se samo u odnosu na drugim ljudima.

Osjećanja kao što su ljutnja ili depresija imaju fiziološku podlogu pretežno se izražavaju kao socijalna reakcija, one se mogu ispoljiti, kontrolisati ili isticati u bezbroj društvenih i kulturnih obrazaca.

Ljudi igraju različite socijalne uloge kroz ponašanje koje se očekuje od osobe na datom položaju, a koja je upućena na posebnu grupu. Svakodnevne aktivnosti izgledaju kao prikazivanje niza naučnih uloga. Neke od njih su opšte, neke posebne, neke su idealizovane, a neke stvarne.

Postoje uloge vezane za uzrast, pol, društveni status, poslovne i porodične uloge. Svaka od njih se posmatra kao sistem uloga i govori da će se članovi sistema ponašati u skladu sa odgovarajućim sistemom kada to situacija zahtijeva.

Socijalno ponašanje ne razvija se samo kroz naše odgovore u odnosu na druge ljude, već i kroz socijalne međuodnose u kojima mi pretpostavljamo odgovore drugih prema nama, pa ih ugrađujemo u svoje ponašanje.

Socijalna uloga se sastoji iz 4 potprocesa:

1. prepoznavanje sebe,
2. ponašanje u datim situacijama u skladu sa prepoznavanjem,
3. povratne uloge ili djelovanje drugih osoba koje služe kao podsjetnik za posebno prikazivanje sebe,
4. procjena načina igranja uloge kako lične tako i od strane drugih učesnika.[[7]](#footnote-7)

Socijalna kontrola postaje moguća kroz činjenicu da osobe stiču sposobnost da se ponašanju na način koji je u skladu sa očekivanjima drugih.

Samokontrola je socijalna kontrola, jer osoba vidi sebe iz ugla grupe i na taj način pokušava da održi samopoštovanje kroz ispunjavanje grupnih očekivanja. Šire gledamo, socijalizacija predstavlja učenje uloga. Ona odgovara procesu pomoću koje neka osoba stiće vještine, znanje, stavove, vrijednosti neophodne za prikazivanje socijalnih uloga. Ona se sastoji iz procesa učenja u kome se jedna osoba u većim grupama sprema da ispuni zahtjeve koje društvo očekuje. One uloge koje dijete nauči u porodici kao što su uloge muškog i ženskog pola najvećim dijelom su posljedica kulturoloških obrazaca samog društva. Onda su grupe multidimenzionalni sistem uloga i grupu čini ono što se odnosi između njenih uloga. Od vođe se očekuje da upravlja grupnim aktivnostima, kontroliše njene unutrašnje međuodnose, preuzima krivicu i odgovornost za uspjehe i neuspjehe, da služi kao model za odgovarajuće stavove i ponašanje. Od njega se očekuje da preduzme punu odgovornost na sadašnji i trenutni život grupe.

## 3.3 ZNANJE I VJEŠTINA

Predstavljaju osnovne procese u terapijskom vođenju grupe, počinju na komunikacionim sposobnostima terapeuta, terapeut je u grupi koordinator tj.stručnjak za komunikaciju koja podrazumijeva vođenje razgovora. Način kako terapeut zahvata probleme koji će u grupi izbiti na površini biće putokaz članovima za sopstveni stav prema životnim tegobama. Terapeutova pogodna ličnost je preduslov za terapijsko vođenje grupe, a zasniva se na njegovoj intuiciji, zrelosti, empatijskim sposobnostima i održavanju distance radi nesmetanog donošenja odluka. Naročito je od značaja njegovo podnošenje osječanja i sprečavanje razočaranosti. Autoritet terapeuta zavisi od znanja, tako da nije dovoljan talenat, već i određena školska sprema. Terapijsko vođenje zasniva se na vođinim sposobnostima izbora tema i održavanje sadržaja. Dobro terapijsko vođenje dopušta da tok razgovora oblikuje i neočekivane samopromjene kod vođe, pa čak i da može da prati grupnu situaciju na više kanala.

Npr: kada izgovara sadržaj o strahu a smije se, to nudi ritam grupi a od terapeuta se očekuje da objasni svoja stanja.

## 3.4 OPAŽANJE, PROCJENE I DONOŠENJE ODLUKE

Jedan je od klasičnih saznajnih procesa u komunikaciji. Sjeđenje u krug u položaju licem u lice značajno olakšava dobro usmjeravanje pažnje. Sam proces započinjanja sa grupnim aktivnostima za novog člana je određen problemima kojima je zaokupljen i njegovim odbranama koje grupa može da razumije. Najveći broj novih članova biva procjenjivan od strane terapeuta i ostalih članova. Osnovni komplet posmatranja je: opažam - izdvajam – odlučujem.[[8]](#footnote-8) On omogućava uočavanje neverbalnih formi komunikacije. Procjenom komunikacije i pratećih interpersonalnih emocionalnih naboja jača se kohezivnost, ali podiže i srednja vrijednost grupnog jezgra.

## 3.5 POZNAVANJE ČLANOVA

Činjenica je da većina naših klijenata započinje tretman kao pojedinci. To znači da više ili manje, terapeuti poznaju nove klijente koji donose sa sobom navike koje upražnjavaju i uloge koje igraju. Odnosno unose dinamiku svojih mehanizama odbrane s obzirom da je nova sredina uvek dijelom nepoznata što kod njih podstiče izvijestan stepen napete prilagodljivosti bar do uzdržanosti i neizvesnosti. Sam tok grupe prvenstveno je određen različitim strukturama ličnosti članova učesnika. Naročito je značajan anamnestički istorijat o ponavljanju procesa nastalih poremećajima u ranom okruženju.Veoma je značajno i prikupiti što više podataka od ostalih učesnika. To nam olakšava ispunjenje uloge dežurnog posmatrača koji je zadužen za prepoznavanje onih saveza među članovima koji zadiru u dublje i nerealizovane ili neizgovorene stavove, a koje je neophodno izbaciti iz sebe. Prethodno poznavanje članova grupe naročito je korisno u slučaju teških i konfliktnih grupa u kojima i terapeut treba podršku zarad održavanja sadržaja i uspešnog završavanja sastanaka.

## 3.6 UTVRĐIVANJE RAZLIKE I SLIČNOST

U procesu vođenja grupe osnovni tok se usmjerava na utvrđivanje bitnog i nebitnog u odnosima među članovima. Naše neurofiziološke sposobnosti tako su komponovane da lakše opažamo ono što se menja. Različitost je posljedica procesa nastajanja odnosno obrazovanja i razvoja pojedinačne ličnosti na način da je drugačija od ostatka grupe. Poznato je da se ispoljava tokom individuacije ili procesa koji se oslanja na nečije ostvarivanje odnosno prikupljanje ili sabiranje svih sposobnosti i osobina uz otelotvorenje u jednost.[[9]](#footnote-9) Dovoljna čvrstina grupne kohezivnosti obezbjeđuje utapanje članova u proces i sadržaj grupnih aktivnosti što im umanjuje raznovrsnost. Dobro usmjeren terapeut spreman je na utvrđivanje razlike između sopstvene ličnosti i drugih osoba i posebno razlike između sopstvene ličnosti i bilo kog klijenta. Jednostavnije se utvrđuju sličnosti i razlike unutar dinamike nesigurnosti koja se odražava pratećim pogoršanjima ili dužim neprilagđenim ponašanjem među učesnicima. Kriza je posljedica horizontalnog stanja relativno kontrolisanog haosa u grupnim odnosima. Intrapersonalni konflikt dovodi do saznajnog nesklada što ima za posljedicu nerazumijevanje među učesnicima. U takvim situacijama terapeut ima naročitu ulogu. Pre svega neke vrste „katalizatora koji mora da razblaži atmosferu“, preuzimajći rizik od raspada sistema ili mreže do tada uspostavljenih odnosa između članova koje počiva na sličnostima.

## 3.7 UTVRĐIVANJE GRANICA IZMEĐU POJEDINACA ČLANOVA GRUPE,GRUPE I SPOLJAŠNJE REALNOSTI, KAO I UTVRĐIVANJE REALNOSTI SAME GRUPE

Ličnost ili osoba, najšire je određena kao integrisana dinamička organizacija svojih tjelesnih, mentalnih, moralnih i socijalnih svojstava kojima se prikazuje ostalim ljudima za vrijeme davanja i uzimanja socijalnog života. Sporazumijevanje uvijek počinje iz nesporazuma. Proces nametanja i potčinavanja je u osnovi svake komunikacije među članovima grupe. Granice između pojedinih članova grupe upravo počinju da se uočavaju kada se čuje njihova izgovorena reč. Činjenica je, međutim, da je ona nedostupna, prije svega našim čulima. Naše poimanje, našu subjektivnu procjenu odnosa u kojima učestvujemo, diktira kvalitet razumijevanja dešavanja u neposrednom okruženju. Grupna terapija postoji da bi se učesnici razišli kao značajni pojedinci. U saradnji sa vođom, članovi treba da nauče kada da je napuste, a da ne budu odbačeni od grupe. Napredovanje u socijalnim naukama osujećeno je zbog nekih osnovnih pretpostavki o stvarnosti socijalnih pojava. „Grupni um“ ne predstavlja ništa drugo već srednju vrijednost sličnosti između pojedinačnih umova.[[10]](#footnote-10)

## 3.8 ODREĐENOST SOPSTVENOG DJELOVANJA I PRETPOSTVKA MIJENJANJA U SAMOJ GRUPI

Svaki pacijent ima različite potrebe u različitim stanjima svog liječenja. Podjednako pogrešno bilo bi ako vođa primjenjuje isti pristup na cijelu grupu smatrajući da su njihove potrebe identične u bilo kom trenutku. Jedna od najvećih prednosti grupne terapije je što pruža ne samo simboličko prikazivanje već i realnost u situaciji „ovdje i sada“. I prihvatanje klijentovih kontratransfernih reakcija kao što su ljutnja, hostilnost itd, od koristi su ako pomažu njegovoj promjeni. Terapeutovi lični kvaliteti mijenjaju i oblikuju ovaj tok što ne znači da uticaje njegove strukture ličnosti treba zanemariti. Terapeuti vremenom moraju da koriguju sopstvene nedovoljno prilagođene obrasce ponašanja, to se postiže **supervizijom** od strane iskusnijih kolega. Vođa mora da podstakne homogenizaciju realiteta grupe i srednje vrednosti, štiteći je od regresije.

## 3.9 OPSEG IZBORA I SLOBODE IZBORA POSTUPAKA

Bilo koji proces liječenja, u praksi je prije određen mogućim i ostvarljivim nego optimalnim pretpostavkama. Improvizacije koje su česte u grupnoj terapiji obično trpe kritiku. U potpunoj podređenosti izvršavanju terapijskog zadatka terapeut određuje primljene informacije i stavlja sebe u službu usmerenja i izvršenja terapijske akcije, održavajući sebe na liniji: -čovjek u svojoj praosnovi i stručnjak u svom ispoljavanju ,sa sposobnošću nijansiranja i biranja iskazanih reči ili osećanja kroz brojne fragmente različitih uloga.[[11]](#footnote-11)

## 3.10 SVIJEST O CILJEVIMA

Težnja svake gupe, jeste prestanak grupnih aktivnosti. Makar jedna osoba, vođa tima, mora imati svijest o cilju postojanja i djelovanja takve grupe ljudi. Ciljevi kao psihosocijalne strukture su vještačke motivacije za organizovanje aktivnosti. Opšti cilj svjesnog terapeuta je što djelotvornija upotreba grupe na dobrobit učesnika odnosno članova.

* Kvalitetno vođenje grupe se postiže terapeutovim aktivitanjem procesa potvrđivanja brojnih izvršnih ciljeva kao što su:
* postići takvo vođenje grupe koje članovima obezbeđuje sigurnost do tog stepena da ostaju u grupi i preuzimaju lične rizike;
* uspješno izbjeći raspad sistema grupe;
* djelovati prema uspostavljanju grupnih pravila koja je održavaju kao pomažuću sredinu i upotrebljavati grupna događanja zarad posebnih olakšica članovima;
* izbjegavati štete članovima grupe ili široj okolini u kojoj grupa djeluje prepoznavajući sopstvene greške;[[12]](#footnote-12)

Terapeut ili vođa mora da izbjegava dogmatske stavove kako u grupnom tako i u ličnom interesu. Mora da teži da prihvata sopstvene greške, analizira stanja u kojima se greške umnožavaju i bude spreman da prikaže sopstvene nedostatke.

# ZAKLJUČAK

U samom zaključku istakle bismo to da je dobro poznavanje terapijskih aspekata grupe izuzetno značajno za tok terapijskog procesa. Sam proces umnogome će zavisiti od ličnih sposobnosti terapeuta kao i pojedinih članova grupe. Terapeut je taj koji će posredstvom svog znanja i vještina pomoći grupi u prevazilaženju osnovnih pretpostavki.

Za prevazilaženje primarnih mišljenja, na osnovu kojih se i obrazuju grupe osnovnih pretpostavki, od izuzetnog značaja proces je socijalizacije pojedinca. Preuzimanje odgovornosti nad sopstvenim ponašanjem zavisiće od kvaliteta uspostavljenih odnosa sa roditeljima. Međutim roditelji su ti koji ne mogu objektivno sagledati situaciju. I tada u slučaju nesnalaženja ili poremećenih porodičnih odnosa, traži se pomoć lica koje posjeduje osobine i znanja proistekla iz autoriteta struke.

Terapeut, kako bi uspiješno vodio grupu, mora da posjeduje i koristi određene sadržaje i sposobnosti koje oblikuje, obogaćuje i primjenjuje u različitim fazama grupnog procesa. Dobar terapeut ne smije da doživi iznenađenje već mora sve da očekuje.

U radu smo opisale koji sadržaji u terapijskom procesu usmjeravanja sebe prema grupi i djelovanjem na grupu, određuju aktivnosti vođe terapijske grupe. Svaki od njih od značaja su za buduće praktičare grupnog socijalnog rada. Razvoj radnih grupa u praksi mnogo je teži nego što se teorijski pretpostavlja. Međutim i formiranja radnih grupa prevashodno zavisi od sposobnosti terapeuta ili vođe.

# LITERATURA

Rot Nikola, *Opšta psihologija*, Zavod za udžbenike, 2017.

Rot Nikola, *Psihologija grupa*, Zavod za udžbenike, 2005.

Petrović D, Sedmak T, Ćorić B, *Metode grupnog socijalnog rada*, autorsko izdanje, Beograd, 2005.

1. Petrović D, Sedmak T, Ćorić B, *Metode grupnog socijalnog rada*, autorsko izdanje, Beograd, 2005, str. 76. [↑](#footnote-ref-1)
2. Rot Nikola, *Opšta psihologija*, Zavod za udžbenike, str. 376. [↑](#footnote-ref-2)
3. Ibid, str. 337. [↑](#footnote-ref-3)
4. Ibid, str. 381. [↑](#footnote-ref-4)
5. Petrović D, Sedmak T, Ćorić B, *Metode grupnog socijalnog rada*, autorsko izdanje, Beograd, 2005, str. 83. [↑](#footnote-ref-5)
6. Ibid, str. 84. [↑](#footnote-ref-6)
7. Ibid, str. 86. [↑](#footnote-ref-7)
8. Ibid, str. 89. [↑](#footnote-ref-8)
9. Ibid, str. 93. [↑](#footnote-ref-9)
10. Ibid, str. 94. [↑](#footnote-ref-10)
11. Ibid, str. 96. [↑](#footnote-ref-11)
12. Ibid. [↑](#footnote-ref-12)